Armsad mehed! Öelge oma naistele häid ja tunnustavaid sõnu sagedamini, kui need teie südames olemas on! Teie mõtlete, et naine peaks isegi teadma, et ta armas on. Võibolla teabki, aga kuulda tahab ta seda ikka ja uuesti. Armsad  naised! Tunnustage oma meeste pingutusi, hinnake nende panust pere heaoluks ja saavutusi väljaspool kodu. Püüdke olla positiivsed ja näha kõiges ka helgemat poolt.  See peaks olema ju loomulik, kui inimesed väljendavad oma tundeid, nii rõõmu, kui ka rahulolematust. Kõik tunded peaks välja elama, nii head, kui halvemad. Seejärel võiks keskenduda konstruktiivsele probleemide lahendamisele.  Teise inimese haavamine või ülekohus ei too lahendust. Kriipsuks kokku pigistatud suu ja pahurus on hävitavad  teisele inimesele sinu kõrval. Kas on seda vaja? Kas saab head tulemust loota halba tehes? Muidugi mitte! Mis on siis eesmärk?    Ainult armastus, tegelik hoolimine, mõistmine ja toetamine on tulemuslikud paarisuhtes ja ka laiemas plaanis inimestega suheldes. Igaüks peaks endas arendama empaatiavõimet, mis võimaldab enese asetamist teise inimese 'nahka' ja tunda seda, mida tema tunneb. Saab vaadata asju tema silmadega ja seega ka mõista paremini, miks ta nii või teisiti käitus või tegi mingeid  tegusid.  Oma EGO vähendamine ja empaatia suurendamine on võtmesõnad headele ja kestvatele paarisuhetele.  Koos kasvamine ja arenemine lisab tugevust suhtele, on aluseks teineteise mõistmisele. Vabaduse andmine kaaslasele seob teda tugevamini, kui mistahes köidikud ja keelud.  Ei peaks tegema teisele seda, mida endale ei sooviks. Mõelda enne, kui halvad sõnad suust tulevad, sest neid enam kinni ei püüa. Proovida hoida suhe puhas valest ja pettusest. Kui aga on ilmnenud pettused ja varjamine, peaks  mõistma, et inimesed on ekslikud ja nõrgad mõneski situatsioonis. Prooviks mõista ja mitte väga suurt tüli üles kütta. Me keegi ei ole inglid, oleme kõik teinud vigu oma elus.    Eelpool oli mitmeid häid üldisi soovitusi, kuid elu ja eriti kooselu on palju rohkem komplitseeritud ja nüansirikkam. Iga paar on omamoodi, erinevad inimesed, erinevad iseloomud, kalduvused soovid ja igatsused. Ei ole ühte ja universaalset retsepti kõigile erisustele. Universaalne on aga inimloomus oma põhilises osas.  IGAÜKS MEIST SOOVIB OLLA ARMASTATUD.  Sellest ka väike ülemlaul Armastusele.